Rétt í þessu var Verkmenntaskóli Austurlands settur í troðfullum fyrirlestrarsal skólans . Skólameistari , Lilja Guðný Jóhannesdóttir , ávarpaði nemendur og starfsfólk og bauð alla hjartanlega velkomna til starfa . Nýir nemendur voru sérstaklega boðnir velkomnir og hlökkum við afar mikið til að kynnast þeim í vetur . Lilja hóf hnitmiðaða ræðu sína á því að ræða hlutverk nemenda sem er fyrir utan að sinna námi og félagslífi að taka á móti nýjum nemendum þannig að öllum líðir vel . Skólameistari fór einnig yfir starfsmannamál en í VA ríkir mikill stöðugleiki í starfsmannamálum sem sýnir hversu gott er að vinna í VA enda er skólinn fullur af frábæru starfsfólki og frábærum nemendum . Þó hafa nokkrir nýir starfsmenn bæst í hópinn fyrir skólaárið . Karen Ragnarsdóttir hefur tekið við sem aðstoðarskólameistari , Rósa Dögg Þórsdóttir mun kenna í hárgreiðslu , Birgir Jónsson er verkefnastjóri og kennari og Guðný Björg Guðlaugsdóttir mun hefja störf í lok ágúst sem náms - og starfsráðgjafi . Auk þess koma þeir Níels Atli Hjálmarsson og Hjörtur Elí Steindórsson inn sem stundakennarar í rafvirkjun . Skólameistari ræddi um þau gleðitíðindi að aðsókn í skólann hefur aukist mjög síðustu misserin . Herbergi heimavistarinnar eru fullsetin í fyrsta skipti síðan elstu menn muna , a.m.k. man Bubbi húsvörður ekki eftir öðru eins . Skólameistari ræddi einnig um mikilvægi þess að allir störfuðu vel saman í skólanum . Allir geti eitthvað og ef við setjum okkur markmið þá náum við þeim með því að leggja okkur fram . Í því ljósi nefndi skólameistari að stærsta markmiði síðasta skólaárs , Grænfánanum , hefði verið náð með samstilltu átaki . Stærsta markmið ársins er að efla félagslíf skólans og marka fleiri hefðir innan skólans . Á síðasta skólaári var skólafundur þar sem nemendur komu með hugmyndir varðandi félagslífið sem er vonast til að verði að hefðum . Má þar nefna endurvakningu austfirsku ólympíuleikanna en þeir verða haldnir í VA í lok september . Í framhaldi af umræðu um félagslífið nefndi skólameistari að á næstu dögum verði farið í að leita að framboðum í stjórn nemendafélagsins fyrir skólaárið . Stjórnin mun vinna með Petru Lind Sigurðardóttur , kennara að skipulagningu félagslífsins . Nemendur voru hvattir til þess að taka þátt í starfi félagsins og bjóða sig fram . Félagslífið er undir þátttöku nemenda komið . Mikil stemning og gleði einkenndi skólasetninguna . Þegar skóli hafði verið settur komu umsjónarkennarar einn af öðrum upp til að sækja sína nemendur undir dúndrandi lófaklappi . Það er svo sannarlega lofandi fyrir komandi skólaár sem verður án efa gjöfult .